
Kapittel 1.

Kortet fra Paris



DET VAR HELT STILLE I GYMSALEN. Det kom ikke en lyd verken fra de tolv brune ribbeveggene, den gamle bøylehesten med sprukket lær eller de åtte grå, slitte tauene som hang urørlig ned fra taket. Eller fra de seksten guttene og jentene som til sammen utgjorde Dølgen skolemusikk, og som nå stirret på dirigent Madsen.

«Klar …» ropte Madsen, hevet taktstokken og myste mot dem gjennom de mørke glassene på pilotsolbrillene sine. Madsen grudde seg allerede mens blikket lette håpefullt etter Bulle. Han visste at de andre i korpset ertet den rødhårete trompetisten fordi han var så knøttliten, det skulle bare mangle. Men i motsetning til dem var den lille fyren i hvert fall musikalsk og kunne kanskje redde dem. Siden Madsens blikk ikke fant Bulle, festet det seg på den eneste vennen han visste Bulle hadde – Lise, som spilte klarinett. Hun var den eneste i korpset han visste alltid øvde på hjemmeleksa. Kanskje var det håp likevel.

«Ferdig …»

Alle satte instrumentene sine mot leppene. Det var så stille at lydene fra den varme oktoberettermiddagen utenfor kunne høres; fuglesang, en gressklipper og latteren fra lekende snørrunger. Men inne i gymsalen var det mørkt. Og mørkere skulle det bli.

«Gå!» skrek Madsen og svingte taktstokken i en majestetisk bue.

Først skjedde ingenting, og det eneste som hørtes var fortsatt fuglesang, gressklipping og snørrungelatter. Så brekte det ustøtt i en trompet, pep forsiktig i en klarinett og lød et prøvende dunk i stortromma. Et uventet slag i en skarptromme fikk et valthorn til å skvette så det slapp ut en bært, og bakerst i korpset prustet noe stort som fikk Lise til å tenke på en blåhval som nettopp hadde kommet til overflaten etter en ukes tid under vann. Men det var ennå ikke blitt noen tone i all pustingen, og Madsen hadde allerede begynt å få den rødfargen i ansiktet som varslet et snarlig raseriutbrudd.

«Tre–fir’!» skrek Madsen og svingte taktstokken som om den var en pisk og korpset slavemannskapet ved årene på en romersk galei. «Spill da, for svingende! Dette skal liksom være Marseillaisen, den franske nasjonalsangen! La det løfte seg, nå!»

Men ingenting løftet seg. Ansiktene foran Madsen stirret stivt ned i notene på stativene eller hadde hardt gjenknepne øyne, som om de satt på do og presset.

Madsen ga opp og lot armene falle idet tubaen endelig fikk lyd og rautet dypt og ensomt.

«Stopp, stopp!» ropte Madsen og ventet til tubaen mistet pusten igjen. «Hadde franskmennene hørt dere nå, hadde de først halshugd dere og så brent dere på bålet. Respekt for Marseillaisen!»

Mens Madsen kjeftet videre, lente Lise seg mot stolen ved siden av og hvisket: «Jeg har tatt med kortet fra doktor Proktor. Det er noe rart med det.»

Stemmen som svarte henne kom fra bak en bulkete trompet: «Høres ut som et vanlig kort, spør du meg. ’Til Lise og Bulle, en hilsen fra Paris, hilsen doktor Proktor’. Var det ikke omtrent det du sa han skrev?»

«Jo da, men …»

«Det er faktisk et helt uvanlig vanlig kort, Lise. Det eneste rare er at et så vanlig kort er skrevet av en så spik spenna uvanlig fyr som doktor Proktor.»

De ble avbrutt av Madsens buldrende stemme: «Bulle! Er du der?»

«Hærrrr, sersjant!» lød det bak den bulkete trompeten.

«Opp så vi kan se deg, Bulle!»

«Skal bli, o kommandant for liflig musikk og alle universets toner!»

Og frem fra notestativet og opp på stolen hoppet en liten, rødhåret fyr med store fregner og et bredt glis. Han var forresten ikke bare liten, men knøttliten. Og han hadde ikke bare rødt hår, men knallrødt. Og gliset var ikke bare bredt, det delte nesten det lille hodet hans i to. Og fregnene var ikke bare store, de … jo, forresten, de var bare store.

«Spill Marseillaisen for oss, Bulle!» buldret Madsen. «Slik den skal spilles.»

«Som De befaler, alle dirigenters mor og kongen av all janitsjar nord for Sahara og øst for …»

«Hold opp med det tullet og spill!»

Og Bulle begynte å spille. En myk og varm tone steg opp under taket i gymsalen og ut av vinduet denne varme høstettermiddagen, hvor fuglene stilnet i skam over sin egen sang da de hørte det vakre spillet. Det var i hvert fall det Lise tenkte mens hun satt der og hørte sin knøttlille nabo og aller beste venn spille på sin bestefars gamle trompet. Lise likte klarinetten sin, men det var liksom noe eget med trompet. Og ikke var det så vanskelig å spille heller. Bulle hadde lært henne å spille én sang på trompet, nemlig «Ja, vi elsker». Selvfølgelig spilte hun ikke så bra som Bulle, men hun hadde en hemmelig drøm om en dag å spille «Ja, vi elsker» på trompet foran et stort publikum. Tenk det! Men tenking er tenking og drømmer bare drømmer.

«Bra, Bulle!» ropte Madsen. «Og nå faller vi alle inn sammen med Bulle! Bulle! En–to–tre–fir’!»

Og Dølgen skolemusikk falt inn. Ramlet, veltet og snublet inn. Trommer, saksofoner, valthorn, klokkespill og cymbaler; det lød som om noen hadde snudd et kjøkken opp ned, og nå raste alt ut av skuffer og skap. Så kom stortromma og tubaen i gang. Hele rommet begynte å riste. Ribbeveggene hakket tenner, tauene ble hengende på skrå som i stiv kuling, og den slitte bøylehesten hoppet bortover gulvet og forflyttet seg centimeter for centimeter mot utgangsdøra, som om den prøvde å stikke av.

Da de endelig var ferdige med Marseillaisen, var det helt stille. Både i gymsalen og utenfor. Ingen fuglesang, ingen barn som lo. Bare ekkoet av tvillingene Truls og Tryms siste desperate slag mot trommeskinn og trommehinner.

«Takk,» stønnet Madsen. «Jeg tror det er nok for i dag. Vi sees på mandag.»

«Jammen, det er noe rart med kortet!» sa Lise da hun og Bulle gikk hjemover mot Kanonveien. Det var begynt å bli mørkere på kveldene, og det likte de. Særlig Bulle, som syntes lyse sommernetter var en litt under middels god oppfinnelse. Og at mørke, varme høstkvelder med mye gjemsel og ørlite grann epleslang var en genial oppfinnelse, ja, nærmest i doktor Proktor-klasse. For etter Bulles mening var professoren verdens beste oppfinner. Riktignok mente resten av verden at doktor Proktor aldri hadde funnet opp noe som helst av verdi, men hva visste de? Hvem var det som hadde funnet opp verdens kraftigste prompepulver, for eksempel? Enda viktigere var det selvfølgelig at doktor Proktor lagde verdens beste karamellpudding, var verdens beste venn og nabo og hadde lært Bulle og Lise at de ikke skulle bry seg om at alle andre mente at de var et stakkarslig nedrykkslag bestående av en knøttliten fyr med røde koteletter, ei lettskremt jente med musefletter og en godt over gjennomsnittlig sprø professor med sotete motorsykkelbriller.

«Vi vet nemlig noe de ikke vet,» pleide Proktor å si. «Vi vet at når venner lover å aldri holde opp med å hjelpe hverandre, er én pluss én pluss én mye mer enn tre.»

Så sant som det var sagt. Men til venn å være, var ikke professoren særlig skrivetrengt. Ett stusselig kort var alt de hadde fått på de tre månedene som hadde gått siden professoren hadde satt seg på motorsykkelen sin, dratt på seg lærhjelmen og tatt farvel for å kjøre til Paris, fast bestemt på å finne igjen sin livs store kjærlighet, Juliette Margarin. Hun hadde forsvunnet for ham under mystiske omstendigheter for mange, mange år siden mens han studerte i Frankrike. Lise og Bulle hadde bare sett bildet av Juliette på veggen i professorens laboratorium, fra den gang hun og Proktor var kjærester. Men de hadde sett så lykkelige ut på bildet at Lise hadde fått tårer i øynene. Ja, det var i grunnen Lise som hadde overtalt doktor Proktor til å dra tilbake og lete etter henne.

«Det er rart!» insisterte Lise. «Bare se selv.»

Bulle så på prospektkortet hun rakte ham.

«Hm,» mumlet han. Han stoppet rett under den neste gatelykta og studerte det inngående mens han mumlet flere hm-er som alle lød grublende og intelligente.

«Det er fra Paris,» sa Lise og pekte på svarthvittbildet som så ut som det var tatt en morgen i overskyet vær. Det var en stor, åpen plass, og til tross for en masse spaserende mennesker med parasoller og flosshatter, virket plassen merkelig tom. Det eneste som fortalte dem at det faktisk var den verdensberømte franske hovedstaden, var at det stod trykket PARIS nederst på bildet.

«Ser du det samme som meg?» mumlet Bulle tankefullt.

«Hva da?»

«At det liksom mangler noe på den plassen. Ja, på bildet i det hele tatt.»

«Kanskje,» sa Lise, og når hun kjente etter, skjønte hun at Bulle hadde rett, men hun greide ikke å sette fingeren på hva det var.

«Dessuten er bildet blitt boblete …» sa Bulle og klemte forsiktig på kortet. «Det har altså vært gjennomvått og tørket igjen. Si meg, stod du i dusjen da du leste det?»

«Så klart ikke,» sa Lise. «Det var slik da det kom.»

«Aha!» utbrøt Bulle og løftet en knøttliten pekefinger med en avgnagd negl. «Mesterhjernen Bulle har nok en gang på snedig vis fravristet gåten dens uomtvistelige løsning. Det regnet på kortet i Paris!»

Lise himlet med øynene. «Hvordan vet du det?»

«Elementært, min kjære Lise. Det står i kortet.

Les selv.» Bulle rakte kortet tilbake.

Men Lise behøvde ikke lese det, hun hadde alt lest det kortfattete brevet tolv ganger og kunne det utenat. Men siden du neppe har lest kortet, kan du se på det her:

«Det regner i Paris, noe mer du lurer på?» spurte Bulle fornøyd, rakte kortet tilbake og studerte resten av sine nedtygde negler på jakt etter noe nytt å sette tennene i.

«Det er ikke hvordan det har blitt vått som er rart,» sa Lise. «Det er det han har skrevet! Hvem er Esil og Ellub, for eksempel?»

«Kanskje han har glemt hva vi heter,» sa Bulle.

«Nei, han har jo skrevet Lise Pedersen helt riktig i adressefeltet,» sa Lise.

«Hm,» mumlet Bulle, men det lød ikke fullt så intelligent som de første hm-ene.

«Esil er Lise bak frem,» sa Lise.

«Elementært,» sa Bulle og skyndte seg å lese bakfra. Og Esil ble ganske riktig Lise. «Men hva er Ellub?» spurte han.

«Gjett!» stønnet Lise og himlet med øynene.

«Hm … Lise opp ned?»

«Bulle bak frem!»

«He he,» sa Bulle og viste en sikksakkrad med bittesmå tenner. «Bare tulla. Elementært.» Men øreflippene hans var bitte lite grann røde. «Men da er jo problemet løst, så hva maser du med?»

«Det er ikke det som er rart!» ropte Lise opphisset.

«Hva er det da?»

«Det er resten av teksten!»

Bulle slo ut med de korte armene. «Han forteller oss at det regner i Paris, Lise. Oktoberregn er det vanligste som finnes. Selv i Kalahariørkenen regner det oktoberregn. Det regner faktisk så mye at hele ørkenen oversvømmes og det sotflekkete namibiske neshornet – en stabeis som nekter å lære seg å svømme – må stå der på bunnen og holde pusten helt til november. Ikke noe rart at det drypper litt i Paris, da.»

«Sotflekket namibisk neshorn?» Lise så skeptisk ut.

«Jepp,» sa Bulle. «Omtalt på side 620 i ’DYR DU SKULLE ØNSKE IKKE FANTES’.»

Lise sukket. Bulle refererte ofte til dette svære verket som bestefaren hans visstnok hadde hatt i bokhylla. Men verken hun – eller noen andre hun visste om – hadde noensinne sett en bok som het «Dyr du skulle ønske ikke fantes».

«Men hva med ti VGO?» sa Lise. «Hva skal det bety?»

«Enkelt,» sa Bulle. «VGO er den franske målenheten. Omtrent den samme som millimeter i Norge. På radioen sier de for eksempel at det har falt ti millimeter nedbør det siste døgnet, altså at det har regnet ti millimeter. I Paris sier de ti VGO.»

Lise så tvilende på Bulle. «Og hva med den hilsenen? Mej?»

Bulle trakk på skuldrene. «Hilsen meg, doktor Proktor. Litt sånn svensk slang, liksom. Hej, hej, hälsning från mej, liksom.»

«Pølsevev og vortesvin!» freste Lise. «For det første er ikke professor Proktor svensk, og for det andre vet en professor at ’meg’ ikke skrives sånn, med ’j’ til slutt …»

«Gjør det ikke?» sa Bulle og klødde seg på det venstre av sine to røde kinnskjegg.

Lise sukket oppgitt. «Og hva skal det bety, det der med at han er livredd sel?»

Bulle humret overbærende. «Men kjære peanøtt hjerne, det er da det enkleste å begripe. Ti VGO med regn er tross alt nok til å oversvømme Paris. Grønlandsselene kommer inn fra Nordsjøen og svømmer mellom beina til pariserne når de svømmer til bakeren for å kjøpe pariserloff, ikke sant. Litt ekkelt når de napper i loffen, selvfølgelig, men overhodet ikke farlig.»

«Nok nå, Bulle!» sa Lise advarende.

Bulle så uforstående på henne, men klappet lydig igjen.

«Det stikker noe under,» sa hun.

«Å?» sa Bulle. «Hva stikker under?»

«Jeg vet ikke, men det er noe. Ta det frimerket, for eksempel. Synes du ikke det er noe rart med det?»

«Nei, jeg må si at et firkantet frimerke med tagger og bilde av en alvorlig fyr ikke akkurat får meg til å hoppe i stolen av overraskelse.»

«Men har du sett hva som står på frimerket?»

«Nei,» måtte Bulle innrømme. Lise ga ham kortet igjen.

«Felix Får,» leste Bulle. «Det er vel navnet på fyren. Og 1888, det er vel årstallet. Æsj!»

«Æsj?» spurte Lise.

«Ja, tenk deg å slikke på et frimerke som er over hundre år gammelt …»

«Jo, men synes du det ser ut som det er hundre år gammelt?»

Bulle studerte frimerket nøyere. Og måtte innrømme at Lise hadde helt rett. Bortsett fra at det altså hadde vært vått, så det flunkende nytt ut, med friske farger og skarpe, uslitte kanter.

«Kanskje det er en trykkfeil,» sa han, men ikke fullt så bråsikkert denne gangen.

«Tror du?» sa Lise.

Bulle ristet på hodet. «Noe stikker under,» sa han.

«Alt er snudd opp ned,» sa Lise.

«Jeg synes du akkurat sa det var bak frem,» sa Bulle.

«Hva sa du?» sa Lise.

«Det du sa.»

«Som var?»

«At alt var bak frem,» sa Bulle.

«Nettopp,» sa Lise og nappet til seg kortet igjen. «Nettopp!»

Hun studerte det. Og gispet.

«Hva er det?» sa Bulle bekymret.

«J–jeg tror Proktor er i fare,» stammet hun, plutselig helt blek. «Les hele kortet bakfra.»

Det gjorde Bulle. Og det kan jo du gjøre også. Nå, for eksempel.

…

Ferdig? Skjønte du det?

OK, det gjorde ikke Bulle heller. «’Les dder’,» leste han. «’Vil jem! Og vi trenger Bulle og Lise.’»

«Det er akkurat det som står,» stønnet Lise. «Noe er forferdelig galt.»

«Ja,» sa Bulle. «Han har stavet ’jem’ uten h og ’der’ med to d-er.»

«Ikke det!» utbrøt Lise. «Skjønner du ingenting?»

«Nei,» innrømmet Bulle og klødde seg i kinnskjegget. «Jeg skjønner for eksempel ikke hva han mener med ’les dder’?»

Lise stirret konsentrert på kortet. «Se på pilen,» sa hun. «Den peker på frimerket.»

Bulle stakk høyre pekefinger inn i høyre øre og vred den rundt og rundt mens han knep høyre øye sammen. Bulle tenkte bedre slik – det var som å vri om tenningsnøkkelen på en bil, hjernen startet liksom opp. Det lød et tydelig «plopp» da han trakk fingeren ut igjen.

«Jeg har det,» sa Bulle og så fascinert på fingeren. «Kortet er en hemmelig beskjed til oss, noe ingen andre må få vite om. Proktor visste nemlig at en smarting som meg ville skjønne at det var noe rart med måten det var skrevet på.»

Lise himlet med øynene, men Bulle lot ikke til å legge merke til det.

«’Les dder’ og en pil mot frimerket,» fortsatte han. «Det betyr at resten av beskjeden står under frimerket! Vi må bare få det av.»

«Akkurat det har jeg faktisk skjønt en stund nå,» sa Lise.

Bulle rakte kortet tilbake til Lise og snufset tilfreds: «Ganske fint at vi har meg her til å løse den slags hemmelige koder, synes du ikke?»

